Reagerer på fyrverkeri i Oslo: – En form for skamløshet 
Fredag kveld ble det skutt opp et stort fyrverkeri i Oslo havn. Kunsthistoriker og forfatter Tommy Sørbø er ikke imponert. Bakgrunnen for fyrverkeriet var bursdagsfeiringen til 70-årsjubilant og milliardær Christian Ringnes, ifølge Dagbladet.  Inne på X var det flere som reagerte: – Takk til den rikingen som bestemte seg for å skremme vettet av Oslo-borgerne med fyrverkeri på en vanlig fredag i mars, skriver en. – Aldri hørt så «bombende» fyrverkeri i Oslo før, skriver en annen.  Sørbø var ikke i Oslo da fyrverkeriene på den store bursdagsfesten satte i gang fredag. Han reagerer likevel kraftig i en kronikk i VG.  – Det minner om en form for skamløshet, hvor man tenker at fordi jeg er den jeg er, har jeg rett til skremme alle og ødelegge nattesøvnen deres, sier Sørbø til VG. – Det er sånn det var for fem hundre år siden, hvor kongene og adelen feiret seg selv på en måte som gjorde at resten av samfunnet ble involvert, sier Sørbø.  Han mener det er en kritikkverdig måte å behandle andre mennesker på.  – For femti år siden var det flaut og skamfullt å vise frem rikdommen sin og dure frem på den måten.  VG har gjennom helgen og mandag morgen forsøkt å kontakte Christian Ringnes, men har så langt ikke fått noen kommentar.  Se fyrverkeriet: – Synes det er ille Bystyrerepresentant for Oslo Ola Wolff Elvevold (SV) tok også til tastaturet etter fredagens hendelse med kritikk av fyrverkeriet. Til VG forteller han at han var et stykke unna Oslo sentrum, men hørte fyrverkeriet godt. – Det var som en bombedrøm. Jeg måtte gå ut og sjekke, sier han.  Politikeren har vært opptatt av å endre den lokale forskriften i Oslo lenge. Per dags dato er det forbudt for privatpersoner å skyte opp fyrverkeri innenfor Ring 2, og ved trehusbebyggelsen på Kampen og Vålerenga. Han mener at ingen, inkludert pyrotekniske selskaper, skal kunne søke om tillatelse i områder og tidsrom som det i utgangspunktet er forbudt. – For meg er det ganske åpenbart at regelverket og kulturen er nedarvet. Jeg tror ikke vi hadde tillatt dette i 2024 hvis det var en ny oppfinnelse nå.  – Jeg synes det er ille at vi har et regelverk som gjør at enhver person med penger har muligheten til å fyre opp så mye de vil, så lenge det er en pyroteknisk vurdering om at det er trygt og at byen ikke brenner ned, sier Wolff Elvevold. – Oppskyting av fyrverkeriet får ganske mange konsekvenser, som riktignok ikke er katastrofale, men som er ganske sjenerende for folk. Og det er kun fordi noen rikfolk skal ha det gøy, sier han.  Han mener tiden er «overmoden» for å endre lovverket. – Det kan ikke være sånn at du kan gjøre hva du vil, så lenge det er ufarlig. Det er andre ting man må ta hensyn til også. Leder av selskapet som hyret inn pyroteknikerne, Jan Axel Syberg i Off Piste, ønsker ikke å kommentere saken. Han vil heller ikke gå nærmere inn på hvem kunden er. North Star Fireworks, det pyrotekniske selskapet som fikk tillatelse til å skyte opp fyrverkeriet, har heller ingen kommentar. Flertall vil ha forbud Lovverket rundt oppskytning av privat fyrverkeri har vært et tema i Oslo-politikken i flere år. Forrige gang det ble diskutert et forbud, ble det nedstemt av Arbeiderpartiet, Høyre og Fremskrittspartiet, ifølge Ola Wolff Elvevold. – Jeg tror politikerne gjør en feilvurdering. Det kan virke som at det er mye mer støtte til et forbud mot privat oppskytning enn det mange politikere tror, sier han. I slutten av desember omtalte NRK en fersk undersøkelse gjennomført av Norstat, hvor 65 prosent mener det er riktig å forby privat fyrverkeri på nyttårsaften.  Men Wolff Elvevold tror likevel ikke det vil skje en endring med det første. Han mener at det burde være opp til hver enkelt kommune å bestemme, dersom man støter imot det statlige lovverket.  – Konsekvensene av fyrverkeri er jo litt annerledes i en stor og tettbebygd by som Oslo, sier han. VG har kontaktet både ordfører i Oslo, Anne Lindboe, og byrådsleder Eirik Lae Solberg, som begge representerer Høyre. Ingen av dem ønsker å kommentere saken.  Ikke brannvesenets ansvar å varsle Sigurd Folgerø Dalen, kommunikasjonssjef i Oslo brann- og redningsetat, synes brannvesenet fikk ufortjent skyld for at ikke fredagens fyrverkeri var varslet bedre. – North Star Fireworks søkte om dispensasjon. Da får de et krav på seg til å varsle omgivelsene sammen med arrangør, sier Folgerø Dalen. VG har fått tilsendt dokumentene mellom brann- og redningsetaten og pyroteknikerselskapet. Der står det at «ansvarlig pyrotekniker og arrangør må varsle grundig og så godt som mulig med tanke på at dette er et stort fyrverkeri som vil høres i store deler av Oslo og omegn».  Brann- og redningsetaten valgte likevel også å varsle om fyrverkeriene på X rundt klokken 12 på fredagen, i håp om å opplyse enda flere.  – Men det er vanskelig å nå 700.000 av Oslos innbyggere. Vi kan dessverre ikke legge opp et system som går innom hver eneste ringeklokke i byen. Han oppfordrer derfor folk til å være proaktive selv og bli med i de ulike Facebook-gruppene for pyrotekniske arrangementer i Norge.  – Fyrverkeriet på fredag var såpass svært at det krever mer enn en X-melding, understreker han. 
Fredag kveld ble det skutt opp et stort fyrverkeri i Oslo havn. Dagbladet skriver at oppskytningen skjedde i forbindelse med bursdagsfeiringen til milliardær Christian Ringnes. Kunsthistoriker og forfatter Tommy Sørbø og Bystyrerepresentant Ola Wolff Elvevold (SV) har kritisert Ringnes og fyrverkeriet. Regelverket for oppskytning av privat fyrverkeri har vært diskutert i Oslo-politikken, og 65 prosent av befolkningen støtter et forbud mot privat fyrverkeri på nyttårsaften, ifølge en Norstat-undersøkelse.